**ΦΕΒΡΟΥΑΡΙΟΣ 11!!**

**ΒΛΑΣΙΟΣ ΙΕΡΟΜΑΡΤΥΣ**

**ΕΝ ΣΚΛΑΒΑΙΝΟΙΣ ΑΚΑΡΝΑΝΙΑΣ**

****

**ΑΚΟΛΟΥΘΙΑ**

**(Γερασίμου μοναχού Μικραγιαννανίτου)**

**ΜΙΚΡΟΣ ΕΣΠΕΡΙΝΟΣ**

Εις το, Κύριε εκέκραξα, ιστώμεν στίχους δ’ , και ψάλλομεν τα εξής Προσόμοια.

**Ήχος β’ . Ότε εκ του ξύλου.**

Ότε, εμφανείαις μυστικαίς, Πάτερ επαλλήλως ωράθης, τη ευσεβεί γυναικί, τότε σου τα πάντιμα, και θεία λείψανα, εφανέρωσας Βλάσιε, άπερ ευωδίαν, θείαν αποπνέοντα, πιστοί εκόμισαν, όθεν, σου την μνήμην τελούντες, ως Ιερομάρτυρα θείον, του Χριστού τιμώμέν σε μακάριε.

Πάλαι, των βαρβάρων την ορμήν, ήνεγκας ανδρεία καρδία, επιδραμόντων δεινώς, Βλάσιε μακάριε, κατά της ποίμνης σου, και χερσί τούτων τέθυσαι, συν τοις φοιτηταίς

σου, και Χριστώ προσήχθητε, ως θεία θύματα, όθεν, η Χριστού Εκκλησία, γνούσα τους λαμπρούς σου αγώνας, ως Ιερομάρτυρα γεραίρει σε.

Άγνωστος ετέλεις τοις πιστοίς, τα της πολιτείας σου Πάτερ, και της αθλήσεως, λήθης βυθώ κείμενα, παρόδω χρόνων  πολλών, αλλά νεύσει τη κρείττονι, ημίν επεφάνης, ως αστήρ πολύφωτος, εκ των αδύτων της γης, νέμων, ευφροσύνην την θείαν, τοις ειλικρινώς σε τιμώσιν, Βλάσιε Αγγέλων ισοστάσιε.

Χαίρει, την χαράν την αληθή, το χωρίον Σκλάβαινα Πάτερ, εν τη αθλήσει σου, και ναόν σοι άγιον, πιστώς εδείματο, ένθα πιστοί συντρέχοντες, έλεος και χάριν, πάντοτε καρπούμενοι, εκ των λειψάνων σου, άγομεν προθύμω καρδία, Βλάσιε την θείαν σου μνήμην, και Χριστώ σε πρέσβυν προβαλλόμεθα.

**Δόξα. Ήχος δ’ .**

Την εν ασκήσει ελόμενος ζωήν, εν αληθεί οσιότητι, διέπρεψας Πάτερ. Και ιερωσύνης τω μύρω σφραγισθείς, τοις οικείοις αίμασιν, την ιεράν σου στολήν εφοίνιξας, αθλητικώς τελέσας τον δρόμον, Βλάσιε μακάριε. Διο την άθλησίν σου γεραίροντες, βοώμέν σοι· Μη διαλίπης πρεσβεύων Χριστώ τω Θεώ, υπέρ των πίστει τιμώντων σε, Ιερομάρτυς αξιάγαστε.

**Και νυν. Θεοτοκίον.**

Εκ παντοίων κινδύνων τους δούλους Σου φύλαττε Ευλογημένη Θεοτόκε, ίνα Σε δοξάζομεν, την ελπίδα των ψυχών ημών.

**Απόστιχα. Ήχος β’ . Οίκος του Εφραθά.**

Ήνεγκας καρτερώς, βαρβαρικήν μανίαν, απεριτρέπτω γνώμη, Βλάσιε θεοφόρε, και ήθλησας στερρότατα.

Στ.: Δίκαιος ως φοίνιξ ανθήσει, και ωσεί κέδρος η εν τω Λιβάνω πληθυνθήσεται.

Βίον σου τον σεπτόν, αθλητικοίς αγώσιν, εσφράγισας και στέφος, διπλούν παρά Κυρίου, εδέξω Πάτερ Βλάσιε.

Στ.: Θαυμαστός ο Θεός, εν τοις Αγίοις Αυτού.

Όλος φωτοειδής, ωράθης τω γυναίω, αθανασίας αίγλης, Βλάσιε καταυγάζων, τους ευλαβώς τιμώντάς σε.

**Δόξα. Τριαδικόν.**

Σθένος θεαρχικόν, Πάτερ Υιέ και Πνεύμα, ομότιμε Θεότης, λαβών εκ Σου αΰλως, ο Βλάσιος ηρίστευσε.

**Και νυν. Θεοτοκίον.**

Μήτερ του Λυτρωτού, Χριστού του Ζωοδότου, Παντάνασσα Μαρία, ζώωσον την ψυχήν μου, νενεκρωμένην πάθεσι.

Νυν απολύεις. Τρισάγιον.

**Απολυτίκιον. Ήχος γ’ . Θείας πίστεως.**

Νέος ήλιος, ημίν εφάνης, ει και ήθλησας, τοις πάλαι χρόνοις, τη φανερώσει των θείων λειψάνων σου, Ιερομάρτυς Πατήρ ημών Βλάσιε, και καταυγάζεις ημάς θείαις χάρισιν, όθεν πρέσβευε, Κυρίω τω σε δοξάσαντι, δωρήσασθαι ημίν το μέγα έλεος.

**Δόξα. Ήχος δ’ . Ταχύ προκατάλαβε.**

Χωρίον τα Σκλάβαινα τη ανευρέσει σοφέ, των θείων λειψάνων σου σε πολιούχον θερμόν, εκτήσατο Βλάσιε, συ γαρ όψεσι θείαις, εφανέρωσας πάσιν, οίου έτυχες τέλους, δι’ αγάπην Κυρίου, διο Ιερομάρτυς, εν ύμνοις τιμώμέν σε.

**Και νυν. Θεοτοκίον.**

Το απ' αιώνος απόκρυφον, και Αγγέλοις άγνωστον μυστήριον· δια σου Θεοτόκε τοις επί γης πεφανέρωται, Θεός εν ασυγχύτω ενώσει σαρκούμενος, και Σταυρόν εκουσίως

υπέρ ημών καταδεξάμενος, δι' ου αναστήσας τον πρωτόπλαστον, έσωσεν εκ θανάτου τας ψυχάς ημών.

Απόλυσις.

**ΜΕΓΑΣ ΕΣΠΕΡΙΝΟΣ**

Μετά τον Προοιμιακόν, το· Μακάριος ανήρ. Εις δε το· Κύριε εκέκραξα, ιστώμεν στίχους στ’ καὶ ψάλλομεν τα εξής Προσόμοια.

**Ήχος δ’ . Ως γενναίον εν Μάρτυσιν.**

Του Σωτήρος τοις ίχνεσι, δι’ αγώνων ασκήσεως, ολικώ φρονήματι ηκολούθησας, και μαρτυρίου τοις στίγμασι, σαυτόν καθωράϊσας, των βαρβάρων την ορμήν, υπομείνας

ως άσαρκος, Πάτερ Βλάσιε, δια τούτο ως μύστης των αρρήτων, και ισότιμον Μαρτύρων, χρεωστικώς ευφημούμέν σε.

Ει και πάλαι ενήθλησας, αλλ’ ημίν τα του βίου σου, και τα της αθλήσεως θεία τρόπαια, ετέλουν άγνωστα Βλάσιε, αρτίως δε Άγιε, εκκαλύψας τοις πιστοίς, την σορόν των λειψάνων σου, εν τω τάφω σου, ως αστήρ εωσφόρος επεγνώσθης, και θαυμάτων ταις ακτίσι, φωταγωγείς τας ψυχάς ημών.

Ώσπερ θήρες ατίθασοι, επελθόντες οι βάρβαροι, ανυποίστοις πόνοις σε καθυπέβαλον, και ήλοις Πάτερ τα στέρνα σου, σιδηροίς ηλώσαντες, ως ουκ ώοντο Χριστώ, θύμα θείον και άμωμον, απετέλουν σε, ω προσήχθης τελέσας τον αγώνα, και πρεσβεύεις υπέρ πάντων, των ευφημούντων σε Βλάσιε.

Ώσπερ ήλιος πάμφωτος, επαλλήλως τεθέασαι, ευδοκία κρείττονι, τω θεόφρονι γυναίω, Όσιε Βλάσιε, υμνούντι την χάριν σου, και εγνώρισας αυτώ, των πρακτέων την έκβασιν, θείω Πνεύματι, α δι’ έργων πληρούμενα ορώντες, την θερμήν σου προστασίαν, επιβοώμεθα πάντοτε.

Ως θερμόν αντιλήπτορα, και μεσίτην προς Κύριον, το χωρίον Σκλάβαινα μακαρίζει σε, και τη σορώ  των λειψάνων σου, προσπίπτον γεραίρει σου, την αγίαν εορτήν, ο απαύστως διάσωζε, πάσης θλίψεως, τη θερμή σου πρεσβεία προς τον Κτίστην, Βλάσιε Ιερομάρτυς, Ακαρνανίας αγλάϊσμα.

Ως βλαστόν ευθαλέστατον, της οσίας ασκήσεως, τους καρπούς ανθήσαντα της αθλήσεως, ανευφημούμέν σε Βλάσιε, ως θείον θεράποντα, και Οσίων κοινωνόν, και Μαρτύρων ισότιμον, εκβοώντές σοι· Μη ελλείπης λυτρούσθαι πάσης βλάβης, τους προστρέχοντας εν πίστει, τω σω ναώ ιερώτατε.

**Δόξα. Ήχος πλ. β’ .**

Σήμερον, ως αστήρ νεοφανής, τη Εκκλησία ανέτειλεν, ο Ιερομάρτυς Βλάσιος, των θαυμάτων ταις ακτίσι, καταυγάζων ημάς, εν αδήλοις γαρ χρόνοις αθλήσας, άδηλος

ην τη Εκκλησία, ο παρά Θεού δοξασθείς. Και πλείστοις τεκμηρίοις, την χάριν αυτού εκφαίνων, τη των τιμίων αυτού λειψάνων ευρέσει, επιστώσατο ημάς, ην κέκτηται δόξαν την οσμήν γαρ της ζωής, δι’ αυτών ημίν παρέχει, ως ευωδία Χριστού, κατά Παύλον γεγονώς. Αυτώ βοήσωμεν· Ιερομάρτυς αξιάγαστε, δόξα ημών και καύχημα,

ως έχων παρρησίαν προς Κύριον, πρέσβευε υπέρ των ψυχών ημών.

**Και νυν. Θεοτοκίον.**

Τις μη μακαρίσει σε, Παναγία Παρθένε; τις μη ανυμνήσει σου τον αλόχευτον τόκον; ο γαρ αχρόνως εκ Πατρός εκλάμψας Υιός μονογενής, ο αυτός εκ σου της Αγνής προήλθεν, αφράστως σαρκωθείς, φύσει Θεός υπάρχων, και φύσει γενόμενος άνθρωπος δι' ημάς, ουκ εις δυάδα προσώπων τεμνόμενος, αλλ' εν δυάδι φύσεων, ασυγχύτως γνωριζόμενος. Αυτόν ικέτευε, σεμνή Παμμακάριστε, ελεηθήναι τας ψυχάς ημών.

Είσοδος, το Φως ιλαρόν, το Προκείμενον της ημέρας, και τα Αναγνώσματα.

**Προφητείας Ησαΐου το Ανάγνωσμα. (Κεφ. 43, 9-14)**

Τάδε λέγει Κύριος· Πάντα τα έθνη συνήχθησαν άμα και συναχθήσονται άρχοντες εξ αυτών. Τις αναγγελεί ταύτα εν αυτοίς; η τα εξ αρχής, τις ακουστά ποιήσει ημίν; Αγαγέτωσαν τους Μάρτυρας αυτών, και δικαιωθήτωσαν. Και ειπάτωσαν αληθή. Γίνεσθέ μοι Μάρτυρες, και εγώ Μάρτυς Κύριος ο Θεός, και ο παις, ον εξελεξάμην, ίνα γνώτε και πιστεύσητε, και συνήτε, ότι εγώ ειμι. Έμπροσθέν μου ουκ εγένετο άλλος Θεός, και μετ εμέ ουκ έσται. Εγώ ειμι ο Θεός, και ουκ έστι πάρεξ εμού ο σώζων. Εγώ ανήγγειλα και έσωσα, ωνείδισα, και ουκ ην εν ημίν αλλότριος. Υμείς εμοί Μάρτυρες, και εγώ Κύριος ο Θεός, ότι απ' αρχής εγώ ειμι, και ουκ έστιν ο εκ των χειρών μου εξαιρούμενος. Ποιήσω, και τις αποστρέψει αυτό; Ούτω λέγει Κύριος ο Θεός, ο λυτρούμενος ημάς, ο Άγιος Ισραήλ.

**Σοφίας Σολομώντος το Ανάγνωσμα. (Κεφ. 3, 1-9)**

Δικαίων ψυχαί εν χειρί Θεού, και ου μη άψηται αυτών βάσανος. Έδοξαν εν οφθαλμοίς αφρόνων τεθνάναι. Και ελογίσθη κάκωσις η έξοδος αυτών, και η αφ' ημών πορεία σύντριμμα, οι δε εισιν εν ειρήνη. Και γαρ εν όψει ανθρώπων εάν κολασθώσιν, η ελπίς αυτών αθανασίας πλήρης. Και ολίγα παιδευθέντες, μεγάλα ευεργετηθήσονται, ότι ο Θεός επείρασεν αυτούς, και εύρεν αυτούς αξίους εαυτού. Ως χρυσόν εν χωνευτηρίω εδοκίμασεν αυτούς, και ως ολοκάρπωμα θυσίας προσεδέξατο αυτούς. Και εν καιρώ επισκοπής αυτών αναλάμψουσι, και ως σπινθήρες εν καλάμη διαδραμούνται. Κρινούσιν έθνη, και κρατήσουσι λαών και βασιλεύσει αυτών Κύριος εις τους αιώνας, οι πεποιθότες επ' αυτόν, συνήσουσιν αλήθειαν, και οι πιστοί εν αγάπη προσμενούσιν αυτώ, ότι χάρις και έλεος εν τοις οσίοις αυτού, και επισκοπή εν τοις εκλεκτοίς αυτού.

**Σοφίας Σολομώντος το Ανάγνωσμα. (Κεφ. 5, 15-23 & 6, 1-3)**

Δίκαιοι εις τον αιώνα ζώσι, και εν Κυρίω ο μισθός αυτών, και η φροντίς αυτών παρά Υψίστω. Δια τούτο λήψονται το βασίλειον της ευπρεπείας, και το διάδημα του κάλλους εκ χειρός Κυρίου, ότι τη δεξιά αυτού σκεπάσει αυτούς, και τω βραχίονι υπερασπιεί αυτών. Ληψεται πανοπλίαν, τον ζήλον αυτού, και οπλοποιήσει την κτίσιν εις άμυναν εχθρών. Ενδύσεται θώρακα, δικαιοσύνην, και περιθήσεται κόρυθα, κρίσιν ανυπόκριτον. Ληψεται ασπίδα ακαταμάχητον, οσιότητα, οξυνεί δε απότομον οργήν εις ρομφαίαν. Συνεκπολεμήσει αυτώ ο κόσμος επί τους παράφρονας, πορεύσονται εύστοχοι βολίδες αστραπών, και ως από ευκύκλου τόξου των νεφών, επί σκοπόν αλούνται, και εκ πετροβόλου θυμού πλήρεις ριφήσονται χάλαζαι. Αγανακτήσει κατ' αυτών ύδωρ θαλάσσης, ποταμοί δε συγκλύσουσιν αποτόμως. Αντιστήσεται αυτοίς πνεύμα δυνάμεως, και ως λαίλαψ εκλικμήσει αυτούς, και ερημώσει πάσαν την γην ανομία, και η κακοπραγία περιτρέψει θρόνους δυναστών. Ακούσατε ουν, Βασιλείς, και σύνετε, μάθετε, δικασταί περάτων γης, ενωτίσασθε οι κρατούντες πλήθους, και γεγαυρωμένοι επί όχλοις εθνών, ότι εδόθη παρά Κυρίου η κράτησις υμίν, και η δυναστεία παρά Υψίστου.

**Εις την Λιτήν. Ιδιόμελα. Ήχος α’.**

Ευφραίνονται ενθέως, των ευσεβών αι χορείαι, και εξαιρέτως το χωρίον Σκλάβαινα, τη ευρέσει των λειψάνων σου, Ιερομάρτυς Βλάσιε, ως θησαυρόν γαρ πολύτιμον, ταύτα ημίν δέδωκας, και δι’ αυτών παρέχεις ταχείαν βοήθειαν, τοις προσιούσι τω ναώ σου, νομίμως γαρ αθλήσας, την ανομίαν ήσχυνας, και τοις απ’ αιώνος Αγίοις συναφθείς, αγιασμόν παρέχεις ημίν, και πρεσβεύεις απαύστως, υπέρ των τιμώντων σε.

**Ήχος β’ .**

Των αρετών βαδίζων την τρίβον, την των βαρβάρων ουκ έκπτηξας ορμήν, στερροτάτω φρονήματι, αξιάγαστε Βλάσιε. Τη γαρ θεία στοιχειωθείς αγάπη, πάντων κατίσχυσας, εν τω ενδυναμούντί σε Χριστώ, και τοις επομένοις τω λόγω σου, εβόας ευθαρσώς· Μη φοβηθώμεν ω τέκνα, θάνατον πρόσκαιρον, ζωής αλήκτου πρόξενον, ακράτως γαρ ο Κύριος, εκδέχεται ημάς, ίνα εισαγάγη εις Βασιλείαν την αιώνιον, ης και ημείς αξιωθείημεν, Ιερομάρτυς ταις πρεσβείαις σου.

**Ήχος γ’ .**

Ενδεδυμένος τον Χριστόν, τη των παθών νεκρώσει, της απαθείας τα άνθη εβλάστησας Βλάσιε. Και τον θώρακα της πίστεως, περιβαλλόμενος στερρώς, των αοράτων εχθρών τα βέλη απήμβλυνας. Και χερσί βαρβαρικαίς, χαλεπώς αικιζόμενος, όλον τον νουν Χριστώ ανέτεινας, μηδόλως φροντίζων, φθειρομένης σαρκός, αλλ’ ως των αφθάρτων αγαθών κληρονόμος, πάσης φθοράς απάλλαξον, τους εορτάζοντας την μνήμην σου.

**Ήχος δ’ .**

Την σην αγίαν στολήν, λαμπροτέραν έδειξας, τη εκχύσει του αίματος, Βλάσιε Πατήρ ημών, ως και θείος ιερεύς, και αρετών μυσταγωγός, της άνω δόξης ηξιώσαι, τας υπέρ ημών δεήσεις αναφέρων Κυρίω. Και την δοθείσάν σοι χάριν υποδηλών, μυστικαίς θεωρίαις και θαυμάτων δυνάμεσι, καταπλήττει ημάς, αιτούμενος πάσιν ειρήνην, και πταισμάτων άφεσιν.

**Δόξα. Ο αυτός.**

Τον εν Οσίοις Μάρτυρα, και εν ιερεύσιν Αθλητήν, ως νεοφανή της Εκκλησίας αστέρα, Βλάσιον τον θείον, ύμνοις και ωδαίς ευφημήσωμεν, αγγελικήν γαρ άμιλλαν μιμούμενος, θεολήπτω ψυχή, αθλητικοίς πόνοις ωμίλησε, βαρβαρικής μανίας υποστάς την έφοδον, ακαταπλήκτω γνώμη. Και δι’ αμφοτέρων Χριστόν δοξάσας, της ουρανίου

δόξης ηξίωται, απαύστως δεόμενος, υπέρ των ψυχών ημών.

**Και νυν. Θεοτοκίον.**

Χαίρε Θεοτόκε Μήτερ Χριστού του Θεού, η πάσιν ιλασμόν αιτουμένη, και πταισμάτων άφεσιν, χαίρε προστασία ημών, και σκέπη και αντίληψις Άχραντε.

**Εις τον Στίχον. Ήχος πλ. α’ . Χαίροις ασκητικών.**

Χαίρων, ηκολούθησας Χριστώ, δι’ εναρέτου πολιτείας σου Όσιε, και πάσαν αποκαθάρας, δι’ εγκρατείας πολλής, της ψυχής σου Πάτερ την κατάστασιν, ποιμήν ώφθης ένθεος, μοναζόντων συστήματος, και θείας Μάνδρας, κυβερνήτης θεόσοφος, θείαις πράξεσιν, αρετών καλλυνόμενος, όθεν βίαιον θάνατον, υπέστης ως άσαρκος, υπό χειρών παρανόμων, αποκτανθείς θείε Βλάσιε, και νυν εκδυσώπει, ταις ψυχαίς ημών δοθήναι το μέγα έλεος.

Στ: Δίκαιος ως φοίνιξ ανθήσει, και ωσεί κέδρος η εν τω Λιβάνω πληθυνθήσεται.

Ώφθης, τη ευδοκία Θεού, εν επαλλήλοις αληθώς θείαις όψεσι, καθ’ ύπαρ και εν ονείροις, υπέρ ηλίου αυγάς, απαστράπτων Πάτερ θείω Πνεύματι, διο ως νεόφωτον,

ευφημούμεν φωστήρά σε, και την αγίαν, εορτάζομεν μνήμην σου, την σορόν προσπτυσσόμενοι, Βλάσιε ιερώτατε, Σκλαβαίνων το καύχημα, και πολιούχος και σκέπη, και προς Χριστόν πρέσβυς μέγιστος, απαύστως πρεσβεύων, ταις ψυχαίς ημών δοθήναι το μέγα έλεος.

Στ.: Θαυμαστός ο Θεός, εν τοις Αγίοις Αυτού.

Χαίροις, Ιερομάρτυς Χριστού, ο των Αγγέλων κοινωνός και συνόμιλος, Οσίων ο συμπολίτης, ως εν ασκήσει λαμπρά, αρετών εμπρέψας βίω κρείττονι, Μαρτύρων συμμέτοχος, ως αυτών ισοστάσιος, εν τη αθλήσει, και εκχύσει του αίματος, ην υπέμεινας, δια πόθον τον ένθεον, Βλάσιε παμμακάριστε, Χριστού φίλε γνήσιε, ο αφ’ ημών απελαύνων, πάσαν εχθρού την επήρειαν, και πάσι πρεσβεύων, ιλασμόν και σωτηρίαν, και θείον έλεος.

**Δόξα. Ήχος πλ. δ’ .**

Ασκητικοίς καμάτοις, δουλεύων τω Χριστώ, τύπον σεαυτόν παρέσχες, εναρέτου ζωής, τοις υπό σου Πάτερ Βλάσιε. Και μαρτυρική ενστάσει, βαρβαρικήν ιταμότητα εφαύλισας, προθύμως θανών, υπέρ του Σωτήρος ημών, και εν πάσι δόκιμος φανείς, της ζωής αποκατέστης τω ξύλω, θεία μεθέξει θεούμενος, και ημίν αιτούμενος, των κακών απαλλαγήν, και το μέγα έλεος.

**Και νυν. Θεοτοκίον.**

Ανύμφευτε Παρθένε, η τον Θεόν αφράστως συλλαβούσα σαρκί, Μήτηρ Θεού του υψίστου, σων οικετών παρακλήσεις δέχου Πανάμωμε, η πάσι χορηγούσα καθαρισμόν των πταισμάτων, νυν τας ημών ικεσίας προσδεχομένη, δυσώπει σωθήναι πάντας ημάς.

 Νυν απολύεις. Τρισάγιον.

**Απολυτίκιον. Ήχος γ’ . Θείας πίστεως.**

Νέος ήλιος, ημίν εφάνης, ει και ήθλησας, τοις πάλαι χρόνοις, τη φανερώσει των θείων λειψάνων σου, Ιερομάρτυς Πατήρ ημών Βλάσιε, και καταυγάζεις ημάς θείαις χάρισιν, όθεν πρέσβευε, Κυρίω τω σε δοξάσαντι, δωρήσασθαι ημίν το μέγα έλεος.

**Δόξα. Ήχος δ’ . Ταχύ προκατάλαβε.**

Χωρίον τα Σκλάβαινα τη ανευρέσει σοφέ, των θείων λειψάνων σου σε πολιούχον θερμόν, εκτήσατο Βλάσιε, συ γαρ όψεσι θείαις, εφανέρωσας πάσιν, οίου έτυχες τέλους, δι’ αγάπην Κυρίου, διο Ιερομάρτυς, εν ύμνοις τιμώμέν σε.

**Και νυν. Θεοτοκίον.**

Το απ' αιώνος απόκρυφον, και Αγγέλοις άγνωστον μυστήριον· δια σου Θεοτόκε τοις επί γης πεφανέρωται, Θεός εν ασυγχύτω ενώσει σαρκούμενος, και Σταυρόν εκουσίως

υπέρ ημών καταδεξάμενος, δι' ου αναστήσας τον πρωτόπλαστον, έσωσεν εκ θανάτου τας ψυχάς ημών.

 Απόλυσις.

**ΟΡΘΡΟΣ**

**Μετά την α’ στιχολογίαν, κάθισμα. Ήχος α’ . Τον τάφον Σου Σωτήρ.**

Ως κλήμα νοητόν, αρετών γεωργία, εξήνεγκας σοφέ, αφθαρσίας τον βότρυν, και οίνον κατανύξεως, τη αθλήσει σου έβλυσας, Πάτερ Βλάσιε, τοις την σην μνήμην τελούσι, και τιμώσί σε, οία θεράποντα θείον, Χριστού του Θεού ημών.

**Δόξα. Και νυν.**

Θεόν υπερφυώς, σωματώσασα Κόρη, εθέωσας ημών, την φθαρείσαν ουσίαν, διο τον ανερμήνευτον, μεγαλύνομεν τόκον Σου, ότι έτεκες, τον Βασιλέα της δόξης, τον ρυσάμενον, εκ της δουλείας του άδου, Αδάμ τον πρωτόπλαστον.

**Μετά την β’ στιχολογίαν, κάθισμα. Ήχος δ’ . Ταχύ προκατάλαβε.**

Ως ήλιος πάμφωτος τη ευσεβεί γυναικί, εφάνης την δόξαν σου υποδηλών τοις πιστοίς, ημίν ούσαν άγνωστον, συ γαρ τοις πάλαι χρόνοις, θεοφρόνως αθλήσας, άρτι

εφανερώθης, τη Χριστού Εκκλησία, υμνούση τους αγώνάς σου, Πατήρ ημών Βλάσιε.

**Δόξα. Και νυν.**

Το πυρ της Θεότητος ακαταφλέκτως τη Ση, νηδύϊ εβάστασας και τον Σωτήρα Χριστόν, αφράστως εκύησας, Σε γαρ πάλαι ετύπου, εν Σιναίω τω όρει, βάτος η πυριφόρος, Θεοτόκε Παρθένε, διο τας των παθών μου, ακάνθας κατάφλεξον.

**Μετά τον Πολυέλεον, κάθισμα. Ήχος πλ. δ’ . Την Σοφίαν και Λόγον.**

Των βαρβάρων την έφοδον υποστάς, και Μαρτύρων την ένστασιν προβαλών, πέντε ήλους δέδεξαι, εν τοις στέρνοις σου Άγιε, ως μιμητής του πάθους, Χριστού του Θεού ημών, προς Ον πεφοινιγμένος, τοις αίμασιν έδραμες, όθεν αφθαρσίας, δεδεγμένος το γέρας, και πόνων τα έπαθλα, επαξίως δρεπόμενος, ιερώτατε Βλάσιε, πρέσβευε απαύστως Χριστώ, των πταισμάτων άφεσιν δωρήσασθαι, τοις εορτάζουσι πόθω, την αγίαν μνήμην σου.

**Δόξα. Και νυν.**

Τον Δεσπότην των όλων και Ποιητήν, δεξαμένη αφράστως εν τη γαστρί, διπλούν τούτον τέτοκας, Θεόν άμα και άνθρωπον, μια εν υποστάσει, δι’ άφατον έλεος, λυτρούμενον τον κόσμον, αράς του Προπάτορος, όθεν Θεοτόκε, Παναγία Παρθένε, παθών της φαυλότητος, την καρδίαν μου κάθαρον, ίνα πόθω κραυγάζω Σοι· χαίρε σωτηρία βροτών, και πενθούντων θείον παραμύθιον· χαίρε σκέπη του κόσμου, και μέγα διάσωσμα.

Το α’ αντίφωνον του δ’ ἤχου.

Προκείμενον: Δίκαιος ως φοίνιξ ανθήσει, και ωσεί κέδρος η εν τω Λιβάνω πληθυνθήσεται.

Στ.: Πεφυτευμένος εν οίκω Κυρίου, εν ταις αυλαίς Αυτού θελήσει σφόδρα.

**Ευαγγέλιον, εκ του κατά Ματθαίον·**

Είπεν ο Κύριος· Γρηγορείτε, ότι ουκ οίδατε... Ζήτει τη Λ Σεπτεμβρίου, Αγ. Γρηγορίου Μ. Αρμενίας.

Ο Ν ψαλμός.

Δόξα: Ταις του Αθλοφόρου...

Και νυν: Ταις της Θεοτόκου...

Ιδιόμελον. Ήχος β’ . Στ.: Ελεήμον, ελέησόν με ο Θεός...

Την εν ασκήσει ζωήν σου, τοις αθλητικοίς εφαίδρυνας πόνοις, υπέρ Χριστού θανών προθύμως, Ιερομάρτυς Βλάσιε. Ουδόλως γαρ επτόησαι, πειρατικής μανίας επιδρομήν,

ως ανακείμενος Χριστώ, και τῆς αϊδίου ζωής μετασχών, θανάτου αμαρτίας λύτρωσαι, ταις προς Θεόν πρεσβείαις σου, τους τελούντας την μνήμην σου.

Είτα οι Κανόνες· της Θεοτόκου, και του Αγίου, ου η ακροστιχίς: Τω Ιερομάρτυρι Βλασίω ύμνος. Γερασίμου.

**Ωδή α’ . Ήχος α’ . Σου η τροπαιούχος δεξιά.**

Ταις χοροστασίαις συνοικών, των ουρανίων δυνάμεων Βλάσιε, συν αυταίς ικέτευε, υπέρ ημών των τελούντων την μνήμην σου, φωτισμόν δοθήναι, ημίν και βίου διόρθωσιν.

Ώφθης ανακείμενος Χριστώ, τη καθαρά πολιτεία σου Βλάσιε, και ως θύμα άμωμον, Αυτώ προσήχθης τυθείς ώσπερ πρόβατον, χερσί μιαιφόνοις, πειρατικής επιθέσεως.

Ίθυνας τον νουν σου ακλινώς, προς εφετών το ακρότατον Βλάσιον, και ποιμήν θεόληπτος, των Μοναστών αληθώς εχρημάτισας, τούτους κατευθύνων, προς αρετών τελειότητα.

**Θεοτοκίον.**

Έλαμψεν εκ Σου μετά σαρκός, δικαιοσύνης ο Ήλιος Άχραντε, και τον κόσμον άπαντα, θεογνωσίας φωτί κατελάμπρυνε, και της αδικίας Θεογεννήτορ, καθείλε τον άρχοντα.

**Ωδή γ’. O μόνος ειδώς.**

Ρεόντων την σχέσιν παριδών, ασκητικώς εβίωσας, Μονή τη θεία της Θεομήτορος, εν η τον δρόμον της αθλήσεως, Βλάσιε διήνυσας, και μονάς κατέλαβες, ουρανών ως Μαρτύρων ομότροπος.

Ορμήσαντες πάλαι πειραταί, κατά της θείας Μάνδρας σου, οίάπερ λύκοι Βλάσιε άγριοι, το σον σαρκίον δεινώς εσπάραξαν, και Χριστού σε Μάρτυρα, νικηφόρον έδειξαν, καρτερία ψυχής κλεϊζόμενον.

Μεγάλων ηξίωσαι τιμών, παρά του Παντοκράτορος, Μεγαλομάρτυς Άγιε Βλάσιε, μεγίστων πόνων ανύσας στάδιον, ως τούτο υπέφηνας, οις ωράθης Όσιε, ενεργεία τη

θεία του Πνεύματος.

**Θεοτοκίον.**

Αγνείας κειμήλιον σεπτόν, Υπεραγία Δέσποινα, η απορρήτως Θεόν κυήσασα, τον εν Αγίοις αναπαυόμενον, και μετά την κύησιν, αγνή διαμείνασα, εναγών εννοιών με απάλλαξον.

**Κάθισμα. Ήχος πλ. α’ . Τον συνάναρχον Λόγον.**

Των Οσίων τον βίον ανύων Όσιε, των Μαρτύρων υπήλθες την θείαν άθλησιν, υποστάς βαρβαρικήν Βλάσιε έφοδον, και εδέξω εκ Θεού, διπλούν στέφος αληθώς, ως θείος Ιερομάρτυς, υπέρ ημών ικετεύων, των κατά χρέος ευφημούντων σε.

**Δόξα. Και νυν. Θεοτοκίον.**

Θεοτόκε Παρθένε Μήτερ απείρανδρε, η Θεόν υπέρ λόγον κυοφορήσασα, και την πτώσιν του Αδάμ επανορθώσασα, επανόρθωσον καμέ, εκ βυθού αμαρτιών, και ρύσαί με της κακίας, του αρχεκάκου βελίαρ, τον καταφεύγοντα τη σκέπη Σου.

**Ωδή δ’ . Όρος σε τη χάριτι.**

Ρείθροις των αιμάτων σου, κατήρδευσας Βλάσιε, ταύτην την χθόνα δαψιλώς, και καταθέσει των σεπτών, λειψάνων ηγίασας, άπερ ευρόντες σεπτή υποδείξει σου, υμνολογούμεν τον σε θαυμαστώσαντα.

Τέλος το μακάριον, χερσίν αναιρούμενος, ιταμωτάτων πειρατών, Βλάσιε εύρες αληθώς, και δόξης της κρείττονος, ως Αθλητής του Σωτήρος αήττητος, και ιερεύς θεοφόρος μετέσχηκας.

Ύμνησαν την χάριν σου, και δόξαν ην έσχηκας, οι εν Σκλαβαίνοις ευσεβείς, Βλάσιε Μάρτυς του Χριστού, ηνίκα τον τάφον σου, και εν αυτώ τα σα λείψανα εύροσαν, την ευωδίαν του Πνεύματος πνέοντα

**Θεοτοκίον.**

Ράβδος αγιόβλαστος, εδείχθης Πανάμωμε, καθάπερ άνθος μυστικώς, αγεωργήτως τον Χριστόν, βλαστήσασα Δέσποινα, ως Ησαΐας ο θείος προέβλεψεν, εις σωτηρίαν ημών

και ανάπλασιν.

**Ωδή ε’ . Ο φωτίσας τη ελλάμψει.**

Ιδούσά σε επαλλήλως γυνή η φιλόθεος, λάμποντα υπέρ ηλίου ακτίνας εξίστατο, και την σην λαμπρότητα, και δόξαν αγήρω, τοις αγνοούσιν εκήρυττε.

Βασιλείας ουρανίου κατηξίωσαι Βλάσιε, μετά των συμμοναστών σου, μεθ’ ων χαίρων ηγώνισαι, και των αιωνίων αγαθών, τον θησαυρόν ορώντες, υπέρ ημών ικετεύετε.

Λαμπρυνόμενος τω φέγγει τω αΰλω του Πνεύματος, ώσπερ ήλιος ωράσο γυναικί τη θεόφρονι, ήτις διηκόνει σοι πιστώς, ήπερ και συνωμίλεις, μετ’ οικειότητος Βλάσιε.

**Θεοτοκίον.**

Απειράνδρως συλλαβούσα και τεκούσα τον Κύριον, τον ποιήσαντα τα πάντα εκ μη όντος Πανάμωμε, της κυριαρχίας των παθών, απάλλαξον τον νουν μου, θείω  φωτί

με λαμπρύνουσα.

**Ωδή στ’ . Εκύκλωσεν ημάς.**

Σαρκός σου μη φεισάμενος μακάριε, ως τετρωμένος έρωτι της αγάπης του Σωτήρος Ιησού, ήνεγκας καθάπερ άλλου πάσχοντος, τας παρ’ εχθρών, πικράς οδύνας και τα αλγήματα.

Ισχύν ενδεδυμένος την ουράνιον, βαρβαρική σκληρότητι, αντετάξω την ανδρείαν της ψυχής, και των σιδηρών ήλων υπέμεινας, καρτερικώς, την εν τοις στέρνοις Πάτερ προσήλωσιν.

Ως πλήρης ουρανίου επιλάμψεως, αγγελικώς ιερεύσας, τω Σωτήρι των απάντων και Θεώ, και καθάπερ θύμα προσενήνοχας, Πάτερ σεαυτόν, αθλητικοίς αγώσί σου Βλάσιε.

**Θεοτοκίον.**

Υμνούμέν Σε Παρθένε Υπερύμνητε, δι’ ης απελυτρώθημεν, τη κυήσει Σου τη θεία και φρικτή, των δεσμών του άδου και υψώθημεν, Μήτερ του Θεού, προς την αρχαίαν

και πρώτην εύκλειαν.

**Κοντάκιον. Ήχος δ’ . Επεφάνης σήμερον.**

Ως αστήρ νεόφωτος, εξανατείλας, καταυγάζεις άπαντας, ακτίσι θείων δωρεών, τους εκτελούντας την μνήμην σου, Ιερομάρτυς, Πατήρ ημών Βλάσιε.

**Ο Οίκος.**

Αδήλοις χρόνοις ηθληκώς, ανδρειοτάτη γνώμη, βαρβαρικής επιδρομής, εν τη αγία σου Μονή, την έφοδον υπέστης, παρ’ ων εν απηνεία συσχεθείς, και σφοδρώς καταικισθείς, ετέλεσας τον δρόμον της αθλήσεως, και νικηφόρος ανήλθες προς ουρανίους σκηνώσεις, των υπέρ λόγον επάθλων αξιούμενος, ένθεν εν περιδρομαίς ενιαυτών πολλών άγνωστος ήσθα, λήθης βαθεία αχλύς καλύψασα τα σα μακάριε, αλλ’ ευδοκία θεία χθιζά τε και πρωϊζά, επιφανείς οις ηθέλησας τρόποις, εγνώρισας ημίν την σην αγίαν άθλησιν, και τον εν Σκλαβαίνοις τω χωρίω τάφον σου, εξ ου τα ιερά σου εκκομίσαντες λείψανα, οσμής ζωής επλήσθημεν, και χάριν πολλήν εύρομεν, εκτελούντες την μνήμην σου, Ιερομάρτυς, Πατήρ ημών Βλάσιε.

**Συναξάριον.**

Τη ια' του αυτού μηνός, μνήμη του Αγίου Ιερομάρτυρος Βλασίου του Ακαρνάνος, του εν Σκλαβαίνοις της Ακαρνανίας, ασκήσαντος και αθλήσαντος εν έτει 1005, του νεοφανούς και θαυματουργού, και των συν αυτώ δύο Ιερομονάχων και τριών Μοναχών.

Βαρβάρων χερσίν, ω Βλάσιε εκτάνθης,

Και χείρες Θεού, ετίμησάν σε Πάτερ.

Οστέα γήθεν Βλασίοιο φαάνθησαν άρτι ξένως.

Τα κατά τον μακάριον τούτον Ιερομάρτυρα ήσαν ημίν τέως άγνωστα και αφανή, αλλά θεία νεύσει επιφανείς ούτος, εν έτει 1923ω, γεροντίσση τινί εκ των σφόδρα ευλαβών, ης η κλήσις Ευφροσύνη, τουπίκλην Κατσαρά, ζώση εν τω χωρίω Σκλάβαινα της Ακαρνανίας, εφανέρωσεν αυτή τα του βίου αυτού, υποδείξας που έκειτο ο τάφος, ον ανορύξαντες, εύρον τα τίμια αυτού λείψανα, πλήρη ουρανίου ευωδίας και χάριτος.

Ταύτη τη μακαρία γυναικί Ευφροσύνη, χήρα ούση, και λατρευούση τω Θεώ νηστείαις και δεήσεσι νύκτα και ημέραν, ωράθη επαλλήλοις θεωρίαις και όψεσι, και ύπαρ και εν ονείροις, και πλειστάκις οφθαλμοφανώς πρόσωπον προς πρόσωπον, λάμπων υπέρ τον ήλιον, η και οικείως ωμίλει και ελάλη, αποκαλύπτων αυτή τα πρακτέα, έσθ’ ότε συμπορευόμενος αυτή και συμβαδίζων εν τη οδώ, ως διεξοδικώς εν ιδιαιτέρα δέλτω περί αυτών ιστορείται.

Εν έτει δε 1978ω, ωράθη ευλαβεί τινι Γέροντι, μοναχώ και πρεσβυτέρω, ου η κλήσις Αρσένιος, δεομένω περί τούτου, ω και είπεν, ότι τυγχάνει Ακαρνάν. Διετέλεσεν ηγούμενος εις το εκείσε Μοναστήριον των Εισοδίων της Θεοτόκου, ω επιδραμόντες βάρβαροι Αγαρηνοί Αιγύπτιοι πειραταί, σκληρώς βασανίσαντες απέκτειναν αυτόν, μετά δύο Ιερομονάχων και τριών Μοναχών, εν ημέρα Κυριακή, τη ΙΘ τοῦ μηνός Δεκεμβρίου. Έτι δε, ότι οι ευσεβείς συμφυλέται αυτού, συνέχεον αυτόν μετά του Αγίου Βλασίου επισκόπου Σεβαστείας, μεθ’ ου και άγουν την εαυτού μνήμην τη ΙΑ Φεβρουαρίου.

Εν τω τάφω του Αγίου ευρέθη πλαξ, εν η αναγράφεται το έτος 1006. Εκ τούτου τεκμαίρεται, ότι πάντα ταύτα εγένοντο κατά τον ΙΑ αἰῶνα. Εν τω τάφω ευρέθησαν

εις σιδηρούς Σταυρός, και πέντε σιδηροί ήλοι, ους ενέπηξαν οι βάρβαροι εν τω στήθει του Αγίου.

Ώφθη δε ο Άγιος, ενδεδυμένος την ιερατικήν στολήν, καθότι ην ιερεύς και μοναχός, φέρων επί της κεφαλής κάλυμμα μοναχικόν, μετά κουκουλίου, και απλούν επιστήθιον

Σταυρόν, και ην εκτεινόμενος εις ύψος τω μεγέθει του σώματος, ασκητικός, λιπόσαρκος, στυγνός τη όψει, γλυκύς τη θέα, έχων τον πώγωνα οξύν, καθιέμενον άχρι του στέρνους.

Αργότερα, ενεφάνη και εις τον γέροντα Παΐσιο τον Αγιορείτη.

Τη αυτή ημέρα, Μνήμη του Αγίου Ιερομάρτυρος Βλασίου, Επισκόπου Σεβαστείας.

Λαιμόν Βλάσιος εκκοπείς δια ξίφους, Αλγούσι λαιμοίς ρευμάτων είργει βλάβας. Ούτος ην κατά τους χρόνους Λικινίου του Βασιλέως Επίσκοπος Σεβαστείας, οικών εν τινι των κατ’ όρος σπηλαίων· εν ω τα άγρια των ζώων εξημερούμενα δια της ευλογίας του Αγίου, χειροήθη εφαίνοντο. Ων δε και της ιατρικής επιστήμης έμπειρος, πολλάς ιάσεις επετέλει, την των θαυμάτων ενέργειαν παρά Κυρίου λαβών. Ούτος κατασχεθείς, ήχθη προς τον ηγεμόνα Αγρικόλαον, και ομολογήσας το όνομα του Χριστού, τύπτεται ράβδοις, και αναρτηθείς ξέεται. Είτα, απαγομένω εν τη φυλακή, ηκολούθησαν αυτώ γυναίκες επτά, αι και τας κεφαλάς απετμήθησαν, Θεόν τον Χριστόν είναι ομολογήσασαι. Ο δε Άγιος Βλάσιος, τω βυθώ της λίμνης βληθείς, ξίφει την κεφαλήν απετμήθη μετά των δύο βρεφών, των όντων εν τη φυλακή. Λέγεται δε, ότι ούτος ην ο τη του Μεγαλομάρτυρος Ευστρατίου διατάξει επιτροπεύσας, κατά τον καιρόν της αυτού μαρτυρίας, καθάπου και εν παλαιώ υφάσματι εύρηται εικονισμένος ο Άγιος Βλάσιος, ιστάμενος μέσον των Αγίων πέντε Μαρτύρων, έγγιστα του Αγίου Ευστρατίου, και δεχόμενος εκ χειρός τούτου τον τόμον της διατάξεως. Τελείται δε η αυτού Σύναξις εν τω αγιωτάτω αυτού Μαρτυρίω, τω όντι πλησίον του Αγίου Αποστόλου Φιλίππου, εν τοις Μιλτιάδου.

Τη αυτή ημέρα, οι Άγιοι Δύο Παίδες, οι συναθλήσαντες τω Αγίω Βλασίω· μετά των Επτά Γυναικών, ξίφει τελειούνται. Βαβαί τοσαύτης παιδίων ευθαρσίας! Σπεύδουσιν άμφω, ποίον εκτμηθή φθάσαν. Κτείνει γυναίκας επτά σεπτάς το ξίφος, Ου τη γυναικών συσχεθείσας δειλία.

Τη αυτή ημέρα, Μνήμη της ευρέσεως του λειψάνου του Αγίου Ζαχαρίου του Προφήτου, του πατρός του Τιμίου Προδρόμου. Φανείς ο νεκρός γήθεν ο Ζαχαρίας,

Τοις ζώσι πιστοίς άφθονον βλύζει χάριν.

Το λείψανον του Προφήτου Ζαχαρίου, ευρέθη εν τοις χρόνοις του νέου Θεοδοσίου, εν έτει υθ (409), εις το χωρίον Καφάρ της Ελευθερουπόλεως της εν Παλαιστίνη, υπό τινός ανθρώπου, Καλημέρου ονομαζομένου, και εφόρει λευκόν ένδυμα, μίτραν χρυσήν εις την κεφαλήν, σανδάλια χρυσά εις τους πόδας, καθώς ευρίσκετο εις το θυσιαστήριον, ότε ελειτούργει τω Θεώ.

Τη αυτή ημέρα, Μνήμη της Αγίας Θεοδώρας της Αυγούστας, της ποιησάσης την Ορθοδοξίαν.

Θεοδώραν Άνασσαν ευσεβεστάτην, Χριστός Βασιλεύς, αξιοί θείου στέφους.

Αύτη εγένετο γυνή Θεοφίλου του βασιλέως του Εικονομάχου· ουκ ην δε αιρετική, ώσπερ ο ταύτης ανήρ. Εκείνος μεν γαρ τον Άγιον Μεθόδιον, τον Πατριάρχην  Κωνσταντινουπόλεως εξώρισεν, αντ’ εκείνου δε προεβάλετο Ιωάννην τον Λεκανόμαντιν, και τας αγίας εικόνας κατέκαυσεν. Αύτη δε, ει και φανερώς ουκ ετόλμα προσκυνείν τας αγίας εικόνας, όμως είχε αυτάς κεκρυμμένας εις τον κοιτώνα αυτής, και τη νυκτί ίστατο προσευχομένη, και παρακαλούσα τον Θεόν, ίνα ποιήση έλεος μετά των Ορθοδόξων. Εγέννησε δε υιόν, ονόματι Μιχαήλ, και εδίδαξεν αυτόν την ορθοδοξίαν. Μετά δε την τελευτήν του ανδρός αυτής, ευθέως ήγαγε τον Άγιον Μεθόδιον, και συνήθροισε την ιεράν Σύνοδον, και ανεθεμάτισε τους Εικονομάχους, και τον Ιωάννην κατεβίβασε του θρόνου, και τας αγίας εικόνας εισήγαγεν εν τη εκκλησία. Είτα ετελεύτησε, καταλιπούσα την βασιλείαν τω υιώ αυτής Μιχαήλ.

Τη αυτή ημέρα, Μνήμη του Αγίου Νεομάρτυρος Γεωργίου του Σέρβου.

Γεώργιος δε μη το πυρ δειλιάσας, Απυρπόλητος εν πυρί διαμένει.

Τη αυτή ημέρα, ανάμνησις θαύματος της Υπεραγίας Θεοτόκου, εν τη Πάργα της Νικοπόλεως, εν έτει 1603 μ. Χ.

Τη αυτή ημέρα, Μνήμη του Αγίου Γαβριήλ του βασιλέως του Ρώσου.

Τη αυτή ημέρα, Μνήμη του Οσίου Δημητρίου του Πριλούκ, του Ρώσου.

Τη αυτή ημέρα, Μνήμη του Οσίου Κασσιανού του Μποσόϊ, του Ρώσου.

Ταις αυτών αγίαις πρεσβείαις Χριστέ ο Θεός, ελέησον και σώσον ημάς.

**Ωδή ζ’ . Σε την νοητήν.**

Μάρτυς Χριστού, θείος εχρημάτισας, ως ιερεύς θεοειδής, την αγίαν σου γαρ στολήν, αίμασιν εφοίνιξας, τοις οικείοις Άγιε, ψάλλων Χριστώ Πάτερ Βλάσιε· ο αινετός των Πατέρων, Θεός και υπερένδοξος.

Νέος αστήρ, Εκκλησίας πέφηνας, Βλάσιε Πάτερ ιερέ, ει και ήθλησας προ πολλού, θείαις εμφανείαις σου, πάντας πιστωσάμενος, ην εύρες δόξαν ουράνιον, τον αινετόν

μεγαλύνων, Θεόν και υπερένδοξον.

Οι ευσεβείς, των Σκλαβαίνων κάτοικοι, πανηγυρίζουσι λαμπρώς, εν τη μνήμη σου τη σεπτή, Βλάσιε μακάριε, θείον γαρ σε κέκτηνται, προστάτην πίστει κραυγάζοντες· ο αινετός των Πατέρων, Θεός και υπερένδοξος.

Σε ο Θεός, θαύμασιν εδόξασεν, οία θεράποντα αυτού θεραπεύεις γαρ χαλεπά, πάθη και νοσήματα, και διώκεις πνεύματα, τα πονηρά ψάλλων Όσιε· ο αινετός των Πατέρων, Θεός και υπερένδοξος.

**Θεοτοκίον.**

Γένος βροτών, λέλυται τω Τόκω Σου, εκ της κατάρας του Αδάμ, Συ γαρ τέτοκας εν σαρκί, τον απερινόητον, πάντας τον λυτρούμενον, εκ της φθοράς τους βοώντάς Σοι· χαίρε Παρθένε Μαρία, αγνή και υπερένδοξε.

**Ωδή η’ . Εν καμίνω Παίδες.**

Επιστάντες βάρβαροι δεινοί, ήραν φονώσαν χείρας, και πλείστοις Βλάσιε, πόνοις και οδύναις σε πικραίς, απέκτειναν ψάλλοντα· Ευλογείτε πάντα τα έργα Κυρίου, τον Κύριον υμνείτε, και υπερυψούτε, εις πάντας τους αιώνας.

Ραντισθείσα αίμασι τοις σοις, Σκλαβαίνων η χθων θεόφρον, τα άνθη της ευσεβείας, εξανθεί πνευματικώς, κραυγάζουσα Βλάσιε· Ευλογείτε πάντα τα έργα Κυρίου, τον Κύριον υμνείτε, και υπερυψούτε, εις πάντας τους αιώνας.

Αφθαρσίας στέφανον λαβών, παρά Χριστού αξίως, και ξύλου του ζωηφόρου, εντρυφών δια παντός, ικέτευε Βλάσιε, από πάσης ανάγκης ρυσθήναι και νόσου, τους επιτελούντας, την σεπτήν σου μνήμην, και τον Χριστόν υμνούντας.

**Θεοτοκίον.**

Σαρκωθείς ατρέπτως εκ των Σων, αιμάτων Θεοτόκε ο πάντων Θεός και Κτίστης, προς αιώνιον ζωήν, εισάγει τους ψάλλοντας· Ευλογούμεν τα μεγαλείά Σου Κόρη, και την πολλήν Σου δόξαν, και υπερυψούμεν, εις πάντας τους αιώνας.

**Ωδή θ’ . Τύπον της αγνής.**

Ίσος ανεδείχθης Βλάσιε, των του Χριστού Μαρτύρων αθλήσας άριστα, και νυν συν αυτοίς, των υπέρ νουν αξιούμενος, εκδυσώπει απαύστως δεόμεθα, υπέρ των εκτελούντων, την ιεράν σου μνήμην Άγιε.

Μέγας αντιλήπτωρ πέφηνας, και αρωγός και καύχημα και στερέωμα, Βλάσιε σοφέ, Σκλαβαίνων των ευφημούντων σε, και θερμώς προσιόντων τω οίκω σου, α φύλαττε

απαύστως, πάσης ανάγκης και κακώσεως.

Όλος φωταυγής τω Πνεύματι, ως τω πιστώ γυναίω ωράσο Βλάσιε, ούτω συμπαθώς, δέξαι τον ύμνον μου δέομαι, και πταισμάτων μοι αίτει την άφεσιν, παθών με ακαθάρτων, απολυτρούμενος εκάστοτε.

**Θεοτοκίον.**

Ύδωρ της ζωής αθάνατον, οία πηγή ακένωτος θείας χάριτος, βλύσόν μοι αγνή, και των παθών μου τους άνθρακας, Θεοτόκε Παρθένε κατάσβεσον, ίνα Σε μεγαλύνω, ρυσθείς μανίας του αλάστορος.

**Εξαποστειλάριον. Γυναίκες ακουτίσθητε.**

Εν ασκηταίς διέλαμψας, και μαρτυρίου αίμασιν, εσφράγισας την ζωήν σου, Ιερομάρτυς Κυρίου, και ως αστήρ νεόφωτος, τω κόσμω ανατέταλκας, πυρσεύων ημάς θαύμασι, Βλάσιε θεοφόρε, ο πάλαι χρόνοις αθλήσας.

**Θεοτοκίον.**

Ο του Πατρός συνάναρχος, Λόγος και συναΐδιος, εκ Σου αγνή εσαρκώθη, αναλλοιώτως ατρέπτως, και έσωσε τον άνθρωπον, κακίας της του όφεως, διο Σε μεγαλύνομεν, Θεογεννήτορ Παρθένε, οι δια Σου σεσωσμένοι.

**Αίνοι. Ήχος α’ . Των ουρανίων ταγμάτων.**

Ακολουθήσας Κυρίω Όσιε Βλάσιε, και εγκρατείας πόνοις, την ψυχήν  εκκαθαίρων, υπέστης ανενδότως επιδρομήν, των βαρβάρων και τέθυσαι, σφαγιασθείς ώσπερ πρόβατον παρ’ αυτών, τω Σωτήρι των ψυχών ημών.

Τοις πάλαι χρόνοις αθλήσας Πάτερ στερρότατα, αρτίως επεγνώσθης, τη Χριστού Εκκλησία, ταις θείαις εμφανείαις σου αληθώς, οις ηθέλησας Βλάσιε, δι’ ων ζωής σου το τέλος το ιερόν, πάντες έγνωμεν υμνούντές σε.

Την λειψάνων σου θήκην Πάτερ τα Σκλάβαινα, το ευσεβές χωρίον, εν Βονίτση κατέχον, προστρέχει τω ναώ σου τω ιερώ, και γεραίρει την μνήμην σου, ο από πάσης

διάσωζε συμφοράς, τη πρεσβεία σου προς Κύριον.

Των Αθλητών και Οσίων τοις δήμοις Όσιε, και θείων ιερέων, ως λειτουργός Κυρίου, συνών και συγχορεύων δια παντός, ιερώτατε Βλάσιε, αεί δυσώπει συν τούτοις υπέρ ημών, των τιμώντων σου την άθλησιν.

**Δόξα. Ήχος πλ. α’ .**

Τη εναρέτω σου ζωή, το της αθλήσεως γέρας προσετέθη, Ιερομάρτυς Βλάσιε. Καλώς γαρ διεξάγων, το πιστευθέν σοι αξίωμα, ως θείον δώρημα εδέξω, το παθείν υπέρ Χριστού, και το αίμα εκχέαι. Διο ποικίλοις αικισμοίς ομιλήσας, βαρβαρικής ιταμότητος περιεγένου, εν ανδρεία ψυχής, αισχύνας τον αντίπαλον. Και νυν τον αμαράντινον αναδησάμενος στέφανον, μη διαλίπης υπέρ ημών πρεσβεύων, των τιμώντων σε Άγιε.

**Και νυν. Θεοτοκίον.**

Μακαρίζομέν σε Θεοτόκε Παρθένε, και δοξάζομέν σε οι πιστοί κατά χρέος, την πόλιν την άσειστον, το τείχος, το άρρηκτον, την αρραγή προστασίαν, και καταφυγήν των ψυχών ημών.

Δοξολογία Μεγάλη και Απόλυσις.

**ΕΙΣ ΤΗΝ ΛΕΙΤΟΥΡΓΙΑΝ**

Τα συνήθη.

**Απόστολον ζήτει τη ΚΖ Κυριακή.**

**Ευαγγέλιον εκ του κατά Ματθαίον:**

Είπεν ο Κύριος· πάντα όσα αν θέλητε... Ζήτει τη ΙΓ Οκτωβρίου, των Αγίων Μαρτύρων Κάρπου και Παπύλου.

Κοινωνικόν: Εις μνημόσυνον αιώνιόν εσται δίκαιος. Αλληλούϊα.

**Μεγαλυνάριον.**

Χαίροις των Οσίων κλέος σεπτόν, χαίροις ιερέων και Μαρτύρων ο κοινωνός, χαίροις των Σκλαβαίνων, ο θείος πολιούχος, Ιερομάρτυς χαίρε, Κυρίου Βλάσιε.

Η/Υ ΠΗΓΗ

voutsinasilias.blogspot.gr

http://voutsinasilias.blogspot.gr/search?updated-max=2013-02-11T08:30:00%2B02:00&max-results=7